b'\n_START_ARTICLE_\nTerje Bj\xc3\xb8rklund\n_START_SECTION_\nUtdanning\n_START_PARAGRAPH_\nBj\xc3\xb8rklund har magistergrad i musikkvitenskap ved Universitetet i Oslo (1971) og gjennomf\xc3\xb8rte komposisjonsstudier ved Norges musikkh\xc3\xb8gskole (1971\xe2\x80\x9373) med Finn Mortensen.\n_START_SECTION_\nKarriere\n_START_PARAGRAPH_\nI 1973 ble han ansatt ved Tr\xc3\xb8ndelag musikkonservatorium, der han etablerte Jazzlinja (NTNU) i 1979, og i dag er f\xc3\xb8rsteamanuensis innenfor komposisjon og musikkteori._NEWLINE_Han var aktiv jazzpianist frem til ca. 1980. Sine erfaringer har han videreformidlet i l\xc3\xa6reboken Moderne Jazzimprovisasjon (Norsk Musikkforlag, 1983). For sin innsats i norsk jazzliv ble han i 1983 tildelt Norsk Jazzforbunds h\xc3\xb8yeste utmerkelse: Buddy-statuetten. Siden 1980 har han prioritert komponering og hovedsakelig orientert seg mot den seri\xc3\xb8se kunstmusikken. I mange av hans verker er harmonikken et b\xc3\xa6rende element. M\xc3\xa5ten akkorder og klanger nyanseres p\xc3\xa5 kan gi assosiasjoner til moderne jazz._NEWLINE_Bj\xc3\xb8rklund har skrevet en rekke bestillingsverk for kor, orkester og ulike solo- og kammermusikkbesetninger. Spesielt har han skrevet mye for strykere, noe som henger sammen med det rike strykermilj\xc3\xb8et i Trondheim. Sarek for strykere fikk i 1992 f\xc3\xb8lgende omtale i det anerkjente amerikanske musikktidsskriftet Fanfare: \xc2\xabDenne musikken har lyriske partier som tar pusten fra deg,den sterke melodiske profileringen l\xc3\xa5ter som oppdatert Grieg\xc2\xbb. Dette verket ble presentert som \xc3\xa5pningsverk p\xc3\xa5 Anne-Sophie Mutters USA-turne i 2002._NEWLINE_Carmina for strykere er utgitt p\xc3\xa5 TrondheimSolistenes Blu-Ray Disc DIVERTIMENTI og omtalt i musikktidsskriftet \xc2\xabFanfare Magazine\xc2\xbb 29. november 2008. Utgivelsen ble i 2009 nominert til tre Grammy-priser._NEWLINE_Av \xc3\xb8vrige verker kan nevnes Morene og Narvik 2002 for symfoniorkester, Magnificat, Requiem, De Profundis og Te Deum for solister, kor og orkester, 2 fiolinkonserter: Arctos for fiolin og strykere (1993) og Konsert for fiolin og orkester (2010) samt operaen Fr\xc3\xb8ken Victoria- basert p\xc3\xa5 Knut Hamsuns roman Victoria. Konsert for klaver og orkester ble urfremf\xc3\xb8rt 14/1-2016 av Tor Espen Aspaas og Trondheim Symfoniorkester mens Missa Libera for kor,cello og orgel fikk sin uroppf\xc3\xb8relse i Nidarosdomen 17/4-2016. De siste \xc3\xa5rene har Terje Bj\xc3\xb8rklund ogs\xc3\xa5 komponert tre helaftens \xc2\xabcrossover-verk\xc2\xbb: Norwegian Sanctus (2006), The Wedding (2009) og Sacred Concert (2014). Norwegian Sanctus, for jazzsolister, kor og kammerorkester ble urframf\xc3\xb8rt ved Molde jazzfestival i 2006 . Verket ble ogs\xc3\xa5 framf\xc3\xb8rt under Olavsfestdagene i Trondheim samme \xc3\xa5r og under Oslo Internasjonale Kirkemusikkfestival i 2009. The Wedding for jazzsolister og kammerorkester, var et bestillingsverk fra Trondheim Jazzfestival i anledning Jazzlinjas (Musikkonservatoriet i Trondheim) 30.-\xc3\xa5rsjubileum._NEWLINE_Terje Bj\xc3\xb8rklund var festspillkomponist ved Festspillene i Nord-Norge 1993  og Vinterfestspillene p\xc3\xa5 R\xc3\xb8ros 2004. Hans musikk er gitt ut p\xc3\xa5 tre egne CD-er, og en rekke enkeltverk er utgitt p\xc3\xa5 andre CD-er. Noter/partiturer er utgitt p\xc3\xa5 f\xc3\xb8lgende forlag: Pizzicato Editione(Italia/Sveits), Warner Chappell Music, Norsk Musikkforlag, Norsk Musikkinformasjon (n\xc3\xa5 NB Noter) og Musikkhusets forlag.'